Vesthimmerlands Kommune anmeldte i sommeren 2011 institutionen Solhaven i Farsø til politiet. Anklagerne var fysiske og psykiske overgreb på de unge, der var anbragt hos Solhaven og forstander Søren Virenfeldt. Tre og et halvt år senere falder der så dom i sagen. Retten i Aalborg afsiger klokken 13 dommen over Søren Virenfeldt og de 11 personer, der var ansat på Solhaven. Anklageskriftet mod de i alt 12 tiltalte omhandler 72 tilfælde af vold, ulovlig tvang og mishandling mod 20 unge. Dertil kommer et anklagepunkt, der handler om at Søren Virenfeldt var ansvarlig for, og dækkede over de ansattes vold mod de unge. Selvom Retten i Aalborg ikke har taget stilling til et eneste punkt i anklageskriftet endnu har sagen allerede fået konsekvenser. I 2013 måtte man begære Solhaven konkurs, og Søren Virenfeldt udtrykte overfor TV2/Nord søndag, at han føler sig dømt på forhånd og at rettens afgørelse ikke får stor praktisk betydning. TV2/Nord er på plads i retten, når dommen afsiges. Nedenfor kan du læse fakta om sagen og forløbet op til dommen. FAKTA: I dag får 12 mænd dom i sagen om Solhaven Solhaven blev etableret i 1987. Opholdsstedet voksede og blev efterhånden en stor lokal arbejdsplads med over 300 ansatte. I 2009 udgav to forskere bogen "Pædagogik fra Farsø". Arbejdet med udstødte unge hvilede på tålmodighed, uudtømmelig barmhjertighed og urokkelig fasthed, lød det. I juni 2011 anmeldte Vesthimmerlands Kommune institutionen til politiet for vold mod en anbragt. I efteråret kom Solhaven under skærpet tilsyn. I december 2011 kritiserede Børnerådet de metoder, som blev anvendt. Forstander Søren Virenfeldt blev klokken 10.15 19. april 2012 anholdt af politiet. Han blev fremstillet i grundlovsforhør dagen efter i Retten i Aalborg. Dommeren fastslog i sin kendelse, at der ikke var begrundet mistanke om, at Virenfeldt havde begået vold eller andre forbrydelser mod anbragte unge. 22. marts og 17. maj 2013 rejste Nordjyllands Politi tiltale mod Søren Virenfeldt og 11 ansatte. Tiltalen drejer sig om 72 forskellige forbrydelser. Dertil kommer det punkt, hvor forstander Søren Virenfeldt anklages for at være ansvarlig for og dække over de ansattes vold. I alt 20 unge er nævnt som ofre i sagen. Samtlige tiltalte har nægtet sig skyldige. De er i alderen fra 38 til 64 år. Ingen af dem er uddannede pædagoger. I august 2013 indgav Solhaven konkursbegæring. Retten har holdt over 50 retsmøder siden 2. september 2013. Undervejs er cirka 150 vidner blevet afhørt. Kilder: Blandt andet retsmøder, anklageskrifter og Solhaven. /ritzau/

Referat:
Klokken 13 i dag sætter Retten i Aalborg punktum i Solhaven-sagen. sagen har været tre og et halvt år undervejs. Få overblikket her.